Industria turismului din Uniunea Europeană ocupă un loc important în economia tuturor statelor membre, activitățile turistice reprezentând o importantă sursă de locuri de muncă. Pentru realizarea unei evaluări a competitivității acestei ramuri sunt necesare cunoștințe solide privind volumul turismului, caracteristicile acestuia, profilul turiștilor, nivelul cheltuielilor legate de turism și beneficiile pentru economiile europene. Regulamentul (UE) nr. 692/2011 privind statisticile europene referitoare la turism reprezintă baza principală a statisticilor oficiale armonizate referitoare la cererea și oferta din turism. Regulamentul vizează, pe de o parte, datele referitoare la capacitatea și gradul de ocupare ale unităților de cazare turistică din UE și, pe de altă parte, datele referitoare la călătoriile efectuate de rezidenții UE. Cele dintâi sunt colectate, de regulă, de la întreprinderile din sectorul serviciilor de cazare (este vorba despre datele lunare și anuale transmise Comisiei de către statele membre, sub formă de tabele agregate); cele din urmă sunt colectate, de regulă, prin anchete la nivelul gospodăriilor (date anuale, transmise parțial sub formă de tabele agregate, parțial sub formă de microdate).

Datele privind capacitatea și gradul de ocupare ale unităților de cazare turistică (colectate, de obicei, de la întreprinderi) pot demonstra o acoperire pe alocuri insuficientă, sub forma unor entități neincluse în registru. O abordare mai armonizată în ceea ce privește utilizarea pragurilor (a se vedea, de asemenea, secțiunea 5) a redus aceste neconcordanțe la nivelul UE. În plus, s-au făcut eforturi pentru o mai bună aliniere a registrelor deținute de administrațiile turistice cu registrul general al comerțului ținut de birourile naționale de statistică. În ultimii ani, utilizarea tot mai frecventă a platformelor de cazare închiriate prin așa-numita economie colaborativă a adus problema acoperirii în centrul atenției. Măsurarea acesteia va reprezenta o provocare în anii următori.

De la intrarea în vigoare a regulamentului, solicitarea ca statele membre să procedeze la o validare sporită a datelor a condus la îmbunătățirea calității globale a datelor (inclusiv la o reducere a numărului de „date lipsă”). Creșterea gradului de sofisticare al serviciilor de validare a datelor (prin introducerea unor verificări ale consecvenței datelor, de la an la an și la nivelul bazei de date) au îmbunătățit în continuare calitatea rezultatelor.

3.Articole actualizate în mod regulat oferă un acces facil la statisticile privind turismul, combinând grafice, tabele și analize referitoare la o gamă largă de subiecte din domeniul turismului.

Publicarea datelor, care are loc de mai multe ori pe an, este însoțită de comunicate de presă difuzate pe scară largă. Datele obținute în temeiul Regulamentului (UE) nr. 692/2011 sunt deseori completate cu alte surse de statistici oficiale, pentru a prezenta o imagine mai cuprinzătoare a dezvoltării industriei turismului, sub aspect economic sau al ocupării forței de muncă. În plus, statisticile privind turismul contribuie la publicații cu caracter general ale Eurostat, precum Anuarul regional. Rapoartele interne de monitorizare a activității site-ului web al Eurostat plasează în mod frecvent statisticile privind turismul printre cele mai consultate domenii ale statisticilor europene, acest lucru subliniind relevanța și accesibilitatea datelor. De exemplu, din punctul de vedere al numărul de accesări ale paginii în 2015, articolul privind turismul din Anuarul regional s-a clasat pe locul al doilea, după cifrele PIB-ului regional.

Accesibilitatea și claritatea statisticilor privind turismul este promovată și prin utilizarea de noi instrumente de vizualizare, care oferă utilizatorilor o imagine rapidă a caracteristicilor turismului. Aceste instrumente au fost integrate în Observatorul virtual al turismului, administrat de Comisia Europeană.

4.6. Comparabilitate

Comparabilitatea se referă la măsurarea impactului diferențelor la nivelul conceptelor statistice aplicate, al instrumentelor de măsură și al procedurilor, atunci când statisticile sunt comparate în funcție de zona geografică sau de domeniul sectorial, sau în timp.

Statisticile privind turismul european se bazează pe un grad ridicat de armonizare a conceptelor, definițiilor, clasificărilor și metodologiilor. Aspectele metodologice sunt discutate în cadrul Grupului de lucru special pentru statisticile privind turismul, care încurajează, de asemenea, schimbul de experiență și de practici comune în interiorul și în afara Uniunii Europene.

Pentru a asigura armonizarea, Regulamentul (UE) nr. 692/2011 a stabilit principiile de bază în ceea ce privește definițiile (articolul 2), subiectele abordate și caracteristicile datelor solicitate (articolul 3), precum și domeniul luat în considerare (articolul 4). Baza pentru lucrările curente de armonizare este Manualul metodologic pentru statisticile din sectorul turismului (articolul 10). Manualul este pregătit de către Eurostat, în strânsă cooperare cu statele membre, și conține liniile directoare recomandate pentru producerea de statistici privind turismul. Prima ediție a manualului a fost publicată în 2011, ea fiind urmată de două revizuiri majore, publicate în perioada scursă până în prezent. Manualul s-a dovedit a fi un repertoriu foarte practic pentru armonizarea statisticilor în interiorul UE. El reprezintă, de asemenea, un document de referință, atât pentru utilizatorii de date, cât și pentru producătorii de statistici privind turismul din afara UE. Această din urmă calitate contribuie la misiunea Eurostat de a fi cel mai important furnizor de statistici de înaltă calitate privind Europa.

Statisticile privind turismul sunt în bună măsură comparabile, atât în timp, cât și între țări și regiuni. Tranziția de la Directiva 95/57/CE la Regulamentul (UE) nr. 692/2011 a cauzat doar întreruperi minore ale seriilor, pentru majoritatea țărilor. Aceste întreruperi sunt documentate, în beneficiul utilizatorilor, prin metadatele de pe site-ul web al Eurostat sau din publicațiile relevante.

4.7. Coerență

Coerența se referă la măsura în care datele pot fi combinate în mod fiabil, în diferite moduri și pentru utilizări diverse.

În măsura posibilului, statisticile privind turismul european indică un grad ridicat de coerență cu datele produse de organizații naționale și internaționale. Cooperarea transsectorială din cadrul sistemului statistic european a contribuit, de asemenea, la coerența statisticilor privind turismul cu date conexe din domeniile economic, comercial sau social.

Pe plan intern, aplicarea serviciilor de validare a datelor ale Comisiei la nivelul statisticilor privind turismul garantează coerența între datele lunare și cele anuale, între cifrele privind participarea la turism și statistica populației, sau între diferitele caracteristici ale călătoriilor turistice.

5.Măsuri luate pentru a reduce sarcina asupra întreprinderilor

Reducerea sarcinii de răspuns asupra părților responsabile cu furnizarea de date statistice, în special asupra IMM-urilor, este promovată prin intermediul a trei canale principale.

În primul rând, articolul 8 din Regulamentul (UE) nr. 692/2011 permite statelor membre să se bazeze pe următoarele surse de informații: sondaje de opinie, date administrative și proceduri de estimare statistică adecvate. Câteva țări colectează date de la întreprinderi (de exemplu, date privind capacitatea și gradul de ocupare ale unităților de cazare turistică) prin intermediul unor anchete prin sondaj (în locul unui recensământ complet). Alte țări utilizează datele administrative deținute de autoritățile locale, fără a se adresa direct furnizorilor de servicii de cazare.

În al doilea rând, anexa I la regulament permite statelor membre să limiteze domeniul luat în considerare, prevăzut la articolul 4 litera (a), incluzând numai unitățile care depășesc un anumit prag de capacitate (și anume cele cu 10 sau mai multe paturi). Statele membre care totalizează mai puțin de 1 % din numărul anual total de nopți petrecute în unități de cazare turistică din UE pot reduce și mai mult domeniul luat în considerare, incluzând doar unitățile cu 20 sau mai multe paturi. Acest din urmă prag este aplicat unui număr de 12 state membre. Această limitare a domeniului scutește multe IMM-uri care își desfășoară activitatea în sectorul cazărilor turistice de obligația de raportare în temeiul regulamentului.

În fine, pentru a permite o anumită flexibilitate în ceea ce privește sursele de date utilizate, a fost făcută facultativă defalcarea datelor privind gradul de ocupare al unităților de cazare în funcție de clasa de mărime.

6.Perspective

6.1. Menținerea relevanței și a calității statisticilor europene privind turismul

Datele solicitate în temeiul Regulamentul (UE) nr. 692/2011 ar trebui să reflecte evoluția nevoilor utilizatorilor, ținând seama de schimbările survenite în sectorul turismului și având, în același timp, în vedere sarcina impusă furnizorilor de date.